
PARLAMENTUL ROMÂNIEI

                  CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 27 ianuarie 2009
Nr. P.l.x- 529


AVIZ

asupra propunerii legislative pentru înfiinţarea, organizarea şi funcţionarea Colegiului Medicilor de Familie din România
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru înfiinţarea, organizarea şi funcţionarea Colegiului Medicilor de Familie din România, trimisă cu adresa nr. P.L.x-529 din 8 septembrie 2008, înregistrată  sub nr. 31/840 din 9 septembrie 2008.
Senatul a respins propunerea legislativă în şedinţa din 30 iunie 2008.

Camera Deputaţilor este Cameră decizională în cazul acestei iniţiative legislative conform prevederilor art. 75 alin. (1) şi (3) din Constituţia României, republicată, şi ale art. 92 alin.(9) pct. 1 din Regulamentul Camerei Deputaţilor, republicat.                                                                                                               
Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut propunerea legislativă în şedinţa din 27 ianuarie 2009.


Membrii comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 402/7.04.2008, precum  şi punctul de vedere al Guvernului, transmis cu adresa nr. 1150/D.P.S.G./ 15.05.2008, care nu susţine propunerea legislativă.
În urma dezbaterilor, cu unanimitate de voturi, s-a hotărât avizarea negativă a propunerii legislative. Propunerea legislativă este de natură a crea discriminare între medicii de familie şi ceilalţi medici şi afectează raporturi sau situaţii juridice născute în baza prevederilor art. 404-456 din Legea nr. 95/2006 cu modificările şi completările ulterioare, prevederi care reglementează organizarea şi funcţionarea Colegiului Medicilor din România.
 În raport de obiectul şi conţinutul său, propunerea legislativă face parte din categoria legilor ordinare.

PREŞEDINTE,                            SECRETAR,

             Daniel BUDA                       Gabriel ANDRONACHE

Consilier, Paul Şerban

